《汉宫春 客中九日》
明代·陆嘉淑

极目平芜，见疏林萧飒，远水弥漫。举头一声哀雁，别泪空弹。

秋容惨淡，但心伤、行路艰难。何况是、重阳时节，天涯风景凄然。

长恨征途憔悴，叹敝裘风雨，疲马关山。为问故园黄菊，知有谁看。

风吹破帽，漫凭高、一醉尊前。浑未解、远游何意，白云回首江天。

作者简介：浙江海宁人，字冰修。有《辛斋遗稿》。